Dôvodová správa 

Všeobecná časť

	Návrh novely zákona bol vypracovaný na základe aplikácie poznatkov a skúseností do praxe z platného zákona o energetike č. 70/1998 Z. z. a o zmene zákona č. 455/1991 Zb. o živnostenskom podnikaní (živnostenský zákon) v znení neskorších predpisov, vrátane jeho novely, a to zákona č. 276/2001 Z. z. o regulácii v sieťových odvetviach a o zmene a doplnení niektorých zákonov. 

	Zákonná povinnosť pre priamych odberateľov tepla osadiť termoregulačné ventily u jednotlivých konečných spotrebiteľov tepla je vykonateľná iba obtiažne, pretože títo  odmietajú často zaplatiť zvýšené náklady spojené s technickými úpravami.

	Predkladanou novelou sa navrhuje táto povinnosť zrušiť. 

	Navrhovaný zákon nemá žiadne finančné dôsledky na výdavkovú časť, ani na príjmovú časť štátneho rozpočtu, a nemá ani žiadne dôsledky na rozpočty samosprávnych krajov a rozpočty obcí, ako ani na zamestnanosť.

 

Osobitná časť

K § 36 ods. 3 písm. b)

	Súčasná právna úprava ukladá priamym odberateľom tepla povinnosť vybaviť sústavu tepelných zariadení za odberným miestom automatickou reguláciou parametrov teplonosnej látky na každom tepelnom spotrebiči v závislosti od teploty vzduchu vo vykurovaných miestnostiach s trvalým pobytom osôb.
	
V doterajšej praxi sa však vyskytujú problémy financovania povinnosti priamych odberateľov tepla osadiť radiátory automatickými termoregulačnými ventilmi, pretože zákon neustanovuje, z koho finančných prostriedkov má byť táto technika uhrádzaná. Občania často odmietajú zaplatiť náklady za tieto technické úpravy a finančné prostriedky zo štátneho rozpočtu sa na tento účel už neposkytujú. 

	V zmysle platnej právnej úpravy mnohí priami odberatelia tepla žiadajú krajské inšpektoráty Štátnej energetickej inšpekcie o povolenie výnimky, ktorú možno povoliť najdlhšie na dve vykurovacie obdobia; za porušenie tejto povinnosti možno podľa platnej právnej regulácie ukladať pokuty.

	Na základe neustále vznikajúcich problémov v praxi sa povinnosť osadiť radiátory automatickými termoregulačnými ventilmi navrhuje zrušiť.

 

	

	
Doložka zlučiteľnosti

návrhu zákona s právom Európskej únie 

1.	Navrhovateľ zákona: Vláda Slovenskej republiky.
2.	Názov návrhu zákona: Zákon, ktorým sa mení zákon č. 70/1998 Z. z. o energetike a o zmene zákona č. 455/1991 Zb. o živnostenskom podnikaní (živnostenský zákon) v znení neskorších predpisov v znení zákona č. 276/2001 Z. z.. 
3.	V práve Európskej únie problematika návrhu zákona
nie je upravená.
4.	Návrh zákona svojou problematikou
nepatrí medzi prioritné oblasti aproximácie práva obsiahnuté v čl. 70 Európskej dohody o pridružení a svojou problematikou nepatrí ani medzi priority odporúčané v Bielej knihe.
5.	Charakteristika právnych noriem Európskej únie, ktorými je upravená problematika  návrhu zákona:
nie je upravená.
6.	Vyjadrenie stupňa kompatibility s právnou normou Európskej únie:
nie je.